Þungaðar konur á Akureyri sem vilja fara í 12 vikna fósturskimun á sumarleyfistíma þurfa að fara til Reykjavíkur. Forstöðuljósmóðir á Akureyri segir að skimunin sé ekki nauðsynleg og algjörlega val foreldrana hvort fara skuli í hana.
Skimunin sem um ræðir er oft kölluð hnakkaþykktarmæling. Þar er leitað eftir sérstökum frávikum í fóstrinu. Aðeins einn læknir á Sjúkrahúsinu á Akureyri framkvæmir þessa skimun og þegar hún fer í sumarfrí þurfa þær mæður sem vilja fara í skimunina að fara suður til Reykjavíkur. Ingibjörg Hanna Jónsdóttir, forstöðuljósmóðir á Akureyri, segir að síðustu ár hafi nokkrar konur á hverju sumri leitað suður til að fá þessa skimun.
Nú er bara miklu fleiri þunganir og það virðist ætla að halda áfram, við erum með mun fleiri fæðingar en það virðist ætla að halda áfram svolítið
Það eru margar sem eru að bóka núna í 12 vikna sónar og þá eru auðvitað fleiri sem þurfa að fara suður og því heyrist kannski meira um þetta.
Ingibjörg segir að þessi ómskoðun sé ekki nauðsynleg og því sé ferðalag til Reykjavíkur vegna hennar ekki niðurgreidd af ríkinu.
Nei, við erum ekki að mæla með þessu. Eini sónarinn sem við mælum með sem konur fara í er 20 vikna sónarinn.
Í þeim tilfellum þar sem er einhver saga um einhverja fósturgalla þá já mælum við með en ákvörðunin er alltaf mæðranna sjálfra eða foreldranna.